SET ปิดลบ 3 จุด รับแรงขายหุ้นพลังงาน แนะจับตางบ “แบงก์” สัปดาห์หน้า
SET ปิดลบ 3 จุด รับแรงขายทำกำไรในหุ้นกลุ่มพลังงาน แนวโน้มสัปดาห์หน้าคาด ยังอยู่ในแนวโน้มขาขึ้น นักลงทุนรอดูผลประกอบการของกลุ่มธนาคารพาณิชย์ ให้แนวรับที่ 1,630 จุด และแนวต้าน 1,658 จุด 
15 ต.ค. 2564

นายชาญชัย พันทาธนากิจ ผู้ช่วยผู้อำนวยการ สายงานวิจัย บล.เอเซีย พลัส กล่าวว่า ตลาดหุ้นไทยวันนี้เคลื่อนไหวอยู่ในกรอบแคบๆ โดยช่วงบ่ายดัชนีได้พลิกกลับมาเป็นลบ จากแรงเทขายทำกำไรในหุ้นกลุ่มพลังงาน เช่น GULF, PTT, BANPU, IRPC เป็นต้น ขณะที่ปัจจัยแวดล้อมวันนี้ยังไม่มีปัจจัยที่เป็นลบ หลังราคาน้ำมันดิบยังอยู่ในระดับสูง และในประเทศก็เริ่มเห็นการคลายมาตรการล็อกดาวน์มากขึ้น แต่มองว่าตลาดฯ น่าจะตอบรับประเด็นดังกล่าวไปพอสมควรแล้ว ทำให้ไม่ได้ตอบสนองต่อราคาหุ้นให้ปรับตัวขึ้นมากนัก
ส่วนตลาดหุ้นอื่นในภูมิภาคเอเชียวันนี้ส่วนใหญ่เป็นบวก เฉลี่ยตั้งแต่ 0.06 – 2.40%
สำหรับแนวโน้มสัปดาห์หน้า นายชาญชัย คาดว่า ภาพของตลาดฯ ยังอยู่ในแนวโน้มที่เป็นขาขึ้น โดยนักลงทุนน่าจะให้น้ำหนักไปที่การประกาศผลการดำเนินงานของหุ้นในกลุ่มธนาคารพาณิชย์ว่าจะมีทิศทางออกมาอย่างไร ซึ่งทางฝ่ายวิจัย ได้มีการทำบทวิเคราะห์ของกลุ่มธนาคารพาณิชย์ ทั้งหมด 6 แห่ง โดยคาดว่าภาพโดยรวมจะปรับตัวลง เมื่อเทียบกับไตรมาสก่อนหน้า แต่จะเป็นจุดต่ำสุดในไตรมาส3/64 แล้ว ก่อนจะฟื้นตัวดีขึ้นในไตรมาส 4/2564 เป็นต้นไป
อย่างไรก็ดีให้แนวรับที่ 1,630 จุด และแนวต้านที่ 1,658 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 4,916.60 ล้านบาท ปิดที่ 142.50 บาท เพิ่มขึ้น 2.00 บาท
BANPU มูลค่าการซื้อขาย 2,708.89 ล้านบาท ปิดที่ 13.10 บาท ลดลง 0.30 บาท
U มูลค่าการซื้อขาย 2,538.70 ล้านบาท ปิดที่ 1.82 บาท ลดลง 0.13 บาท
PTT มูลค่าการซื้อขาย 2,015.80 ล้านบาท ปิดที่ 39.25 บาท ลดลง 0.25 บาท
IRPC มูลค่าการซื้อขาย 2,004.43 ล้านบาท ปิดที่ 4.64 บาท ลดลง 0.04 บาท
 
                
 